b'\n_START_ARTICLE_\nUlrik II. Weimar-Orlam\xc3\xbcnde\n_START_SECTION_\n\xc5\xbdivljenje in delovanje\n_START_PARAGRAPH_\nUlrikov o\xc4\x8de je bil Ulrik I. Weimar-Orlam\xc3\xbcnde iz Weimarja, njegova mati pa Sofija Ogrska (\xe2\x80\xa0 18. junij 1095). Poro\xc4\x8dil se je \xc5\xa1ele leta 1102 z Adelhajdo iz Turingije (\xe2\x80\xa0 1146), h\xc4\x8derko grofa Ludvika Springerja, s katero pa ni imel potomcev. Leta 1102 je Ulrik II. vse svoje alodijalne posesti v Istri, med njimi je gotovo bilo tudi 20 kraljevih hub, ki jih je njegov o\xc4\x8de leta 1064 dobil od cesarja Henrik IV., podaril deloma nekaterim svojim vazalom, delno pa tudi Oglejskima cerkvama sv. Marije in sv. \xc5\xa0mohorja, ki sta spadali pod Oglejskemu patriarhatu.  Tako je svojemu fevdniku Meginhardu podaril vas Ro\xc4\x8d s priteklinami v severni Istri; Adalbertu Starej\xc5\xa1emu pa gradova \xc4\x8crni grad in Beli grad jugovzhodno od Ro\xc4\x8da; Adalbertu Mlaj\xc5\xa1emu pa vas Gradino. Navedenima oglejskima cerkvama je podaril vse ostalo imetje v Istri in sicer: grad Buzet, grad Hum (v sedanji Buzetski ob\xc4\x8dini), grad Boljun, grad Vranjo (severovzhodno od Boljuna), grad Letaj, grad Sv. Martin, grad Kozljak, grad Ka\xc5\xa1tel (v sedanji Piranski ob\xc4\x8dini), vas "Cuculi", vas Momljan, vas \xc5\xa0terno, vas Petrabianko, vas Triban, vas Mar\xc4\x8deniglo, vas Kubed (nad Dekani), grad Buje, grad "Brisintina" vas Kastanje (pri Gri\xc5\xbenjanu), grad Kastiljon (SV od Sv. Lovre\xc4\x8da) ter vas \xc5\xa0t. Peter (SV od Buj) s samostanom sv. Petra in Pavla. \xc5\xa0e istega leta pa je Ulrik II. oglejski cerkvi podaril \xc5\xa1e grad Oprtelj (Portole) v Motovunskem okraju v Istri._NEWLINE_Z njegovo smrtjo leta 1112 je po mo\xc5\xa1ki liniji ugasnila starej\xc5\xa1a linija Weimarskih. Kralj Henrik V. je kasneje posku\xc5\xa1al, vendar zaman, da bi zaplenil vse njegove alodijalne posesti.'